DTAC ยอมจ่ายค่าปรับ 81.83 ลบ. เหตุฝ่าฝืนกฏ กสทช.
DTAC ยอมจ่ายค่าปรับ 81.83 ลบ. เหตุฝ่าฝืนกฏ กสทช. กรณีไม่ส่งบัญชีแยกประเภทในกิจการโทรคมนาคมตามกำหนด
23 ก.ย. 2559

นายฐากร ตัณฑสิทธิ์ เลขาธิการ คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (เลขาธิการ กสทช.) เปิดเผยว่า เมื่อวันที่ 21 ก.ย. 2559 ที่ผ่านมา บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ได้นำเงินค่าปรับทางปกครองกรณีที่บริษัท ฝ่าฝืนไม่ปฏิบัติตามประกาศ กสทช. เรื่องหลักเกณฑ์และวิธีการจัดทำรายงานบัญชีแยกประเภทในกิจการโทรคมนาคมสำหรับบัญชี 2554 และบัญชี 2555 มาชำระให้สำนักงาน กสทช. เป็นจำนวนรวมทั้งสิ้น 81,830,000 บาท
สำหรับประกาศ กสทช. เรื่อง หลักเกณฑ์และวิธีการจัดทำรายงานบัญชีแยกประเภทในกิจการโทรคมนาคม นั้น ได้กำหนดให้บริษัท มีหน้าที่ต้องนำส่งบัญชีแยกประเภททุกปี ซึ่งในบัญชี 2554 และ 2555 บริษัทไม่ได้นำส่งให้สำนักงาน กสทช. ภายในระยะเวลาที่กำหนด สำนักงาน กสทช. จึงได้มีการกำหนดค่าปรับทางปกครอง พร้อมทั้งแจ้งให้บริษัทนำค่าปรับมาชำระ
ทั้งนี้ เงินค่าปรับดังกล่าว สำนักงานฯ จะได้นำส่งเข้ากองทุนวิจัยและพัฒนากิจการกระจายเสียง กิจการโทรทัศน์ และกิจการโทรคมนาคมเพื่อประโยชน์สาธารณะ (กทปส.) ตามมาตรา 53 (5) แห่งพ.ร.บ.องค์กรจัดสรรคลื่นความถี่ฯ พ.ศ.2553 ต่อไป
สำหรับสถานะการนำส่งบัญชีแยกประเภทในปัจจุบัน บริษัท ได้นำส่งบัญชี 2554 และ 2555 มาให้แล้ว ในส่วนของบัญชีปีต่อๆ มาบริษัท ได้มีการจัดส่งให้สำนักงาน กสทช. ตามกำหนด
 